Diari Oficial de la Generalitat Valenciana


Sumari del DOGV 3489, del 06-05-1999 (1999/4028)

RESOLUCIÓ de 16 d'abril de 1999, del conseller d'Obres Públiques, Urbanisme i Transports, relativa a la relació de propietaris afectats i béns i drets de necessària ocupació per l'expropiació corresponent a la Fase A, del projecte per a l'ampliació del patrimoni públic de sòl de la Generalitat en l'àrea de reserva delimitada en determinats terrenys de Cerro Colmenares, del terme municipal d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3489

Data del DOGV
:   06-05-1999

Secció del DOGV
:   V. ALTRES ANUNCIS - F) EXPROPIACIONS

Número del document
:   1999/4028


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 16 d'abril de 1999, del conseller d'Obres Públiques, Urbanisme i Transports, relativa a la relació de propietaris afectats i béns i drets de necessària ocupació per l'expropiació corresponent a la Fase A, del projecte per a l'ampliació del patrimoni públic de sòl de la Generalitat en l'àrea de reserva delimitada en determinats terrenys de Cerro Colmenares, del terme municipal d'Alacant. [1999/X4028]
  
Vista la relació de béns i drets afectats pel projecte d'expropiació per taxació conjunta, elaborada sota supervisió de la Sotssecretaria d'Urbanisme i Ordenació Territorial, de la qual resulten rellevant els següents
  
Antecedents de fet
  
Primer
  
Per Resolució de 9 de desembre de 1998, el conseller d'Obres Públiques, Urbanisme i Transports va aprovar definitivament la delimitació d'una àrea de reserva per a la formació de patrimoni públic de sòl de la Generalitat Valenciana, en el terme municipal d'Alacant, al costat de Cerro Colmenares. La reserva s'aprova mitjançant Pla Especial de conformitat amb el que preveu l'article 99 de la LRAU.
  
Segon
  
Els terrenys inclosos dins de l'àrea de reserva abans mencionada, d'acord amb els estudis preliminars realitzats per la Sotssecretaria d'Urbanisme i Ordenació Territorial, reuneixen condicions òptimes per a la instal·lació d'un complex metropolità per a activitats lúdiques de caràcter terciari recreatiu, de grans dimensions, així com de les imprescindibles infraestructures annexes i de les diverses instal·lacions complementàries de suport a aquest, que convenen a la seua realització.
  
Tercer
  
Per tal de poder iniciar les obres del parc tan prompte com es concreten els detalls tècnics dels projectes necessaris per a la realització material és imprescindible que la Generalitat dispose quan abans millor dels terrenys necessaris per a executar-los i els adqueresca mitjançant expropiació forçosa. Amb aquest propòsit la mercantil pública Societat ?Parc Temàtic d'Alacant- va elaborar, sota supervisió de la Sotssecretaria d'Urbanisme i Ordenació Territorial un projecte d'expropiació i taxació conjunta i una relació de béns i drets afectats i de necessària ocupació. El projecte i la relació de béns objecte d'aquesta resolució s'ha redactat en desplegament de la fase A, per a l'adquisició pública dels terrenys que s'hi delimiten.
  
Per una altra banda, hi ha una segona fase denominada B, que està en estudi i elaboració dels treballs tècnics tendents a la redacció del projecte.
  
Quart
  
En data 8 de febrer de 1999, el conseller d'Obres Públiques, Urbanisme i Transports va adoptar la resolució de sotmetre a exposició pública el projecte d'expropiació forçosa per taxació conjunta i la relació de béns i drets afectats per l'expropiació, per a l'ampliació de Patrimoni Públic de Sòl de la Generalitat Valenciana, en l'àrea de reserva delimitada en determinats terrenys, a Cerro Colmenares, del terme municipal d'Alacant.
  
La citada resolució es va publicar en el Diari Oficial de la Generalitat Valenciana de data 11 de febrer de 1999, en el Butlletí Oficial de la Província d'Alacant de data 13 de febrer de 1999 i en el periòdic La Verdad d'Alacant en data 10 de febrer de 1999, i s'ha atorgat com a termini general per a formular al·legacions d'un mes o, per als propietaris, el major termini que resulte de comptar un mes des que se'ls va practicar la corresponent notificació individualitzada.
  
Cinquè
  
Les al·legacions presentades durant el període d'informació pública s'han agrupat en 11, i s'han contestat mitjançant els informes existents en l'expedient administratiu. També consten els informes emesos pels serveis tècnics de l'Ajuntament d'Alacant.
  
Fonaments de dret
  
Primer
  
La legitimació expropiatòria que assisteix l'administració de la Generalitat per al procediment tendent a adquirir, per aquesta via, els terrenys als quals es refereix aquesta resolució es fonamenta en les previsions de l'article 99 de la LRAU i en l'existència de la pertinent àrea de reserva delimitada mitjançant Pla Especial. La finalitat de l'expropiació és, per tant, l'ampliació del patrimoni públic de sòl de la Generalitat i l'ulterior gestió dels béns expropiats haurà de subjectar-se a les previsions del citat precepte legal.
  
Segon
  
En relació amb les al·legacions que addueixen la no procedència d'ampliar el patrimoni públic del sòl de la Generalitat Valenciana (article 99 de la LRAU), com a mesura per a coadjuvar en la implantació d'un complex metropolità per a activitats lúdiques de caràcter terciari recreatiu, a la província d'Alacant, convé assenyalar:
  
1r) És legítim que l'administració valenciana, des de la seua competència en matèria de turisme i promoció econòmica regional (article 31 i següents de l'Estatut d'Autonomia) promoga la implantació d'un complex metropolità per a activitats lúdiques de caràcter terciari recreatiu, així com de les imprescindibles infraestructures annexes i de les diverses instal·lacions complementàries de suport a aquest, que convenen a la seua realització, a la ciutat d'Alacant.
  
2n) L'amplitud de la reserva expropiatòria sobre la qual s'opera, ve justificada per la necessitat de realitzar diverses obres públiques necessàries per al condicionament del sòl que requereix l'activitat turística singular a implantar i la promoció de l'economia regional, així com per a formar una reserva de protecció paisatgística en l'entorn d'aquesta.
  
3r) Que els fins socials pretesos en efectuar la reserva de la qual és causa aquest expedient són plenament coincidents amb els enunciats en l'article 99 de la LRAU per a l'ampliació del Patrimoni Públic del Sòl.
  
Tercer
  
A la vista de les al·legacions relatives a la titularitat dels terrenys, s'aprecia que falta la delimitació entre finques limítrofes, hi ha diverses superfícies de terreny de titularitat controvertida respecte de les quals procedeix que les actuacions s'entenguen amb qui han aportat a l'expedient títols contradictoris, sense que procedesca en aquest moment prejutjar quin d'aquests ha de prevaler.
  
Per una altra banda, s'ha inclòs i delimitat en el projecte la Canyada Reial del Portitxol, l'amplària uniforme de la qual és de 90 vares (75,22 m), bé de domini públic que discorre per la zona nord en direcció oest-est, que es troba definida en el projecte de classificació de les vies pecuàries del terme municipal d'Alacant, aprovat per Ordre Ministerial de data 31 de gener de 1955, publicada en el Boletín Oficial del Estado, el 12 de febrer del mateix any. Es recull la superfície ocupada per la Canyada en la relació definitiva de béns i dret afectats i es redueix l'extensió de les parcel·les afectades per aquesta.
  
Quart
  
Procedeix rectificar la relació de béns i drets sotmesa inicialment a informació pública, conforme a les correccions que consten en l'expedient, i incorporar com a annex I a aquesta resolució, un nou quadre resum descriptiu dels béns i drets afectats en què s'enuncien els noms de propietaris i de qui són tinguts com a propietaris d'aquests. Les correccions que motiven cada rectificació consten en els informes incorporats a l'expedient, respecte de cadascuna de les al·legacions presentades.
  
Cinquè
  
Conforme al que disposa l'article 138 següents i concordants del Reial Decret Legislatiu 1.346/1976, de 9 d'abril, pel qual s'aprova el Text Refós de la Llei sobre Règim de Sòl i Ordenació Urbana, una vegada dictada aquesta resolució, haurà de remetre's l'expedient a la Comissió Territorial d'Urbanisme d'Alacant, per a l'aprovació definitiva i resolució sobre la valoració dels béns i drets afectats, del projecte d'expropiació per taxació conjunta de l'Àrea de Reserva per a la constitució del Patrimoni Públic del Sòl de la Generalitat Valenciana, segons estableix l'article 10 d) del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i altres de general i pertinent aplicació, resolc:
  
1. Aprovar definitivament la relació de propietaris afectats i béns i drets de necessària ocupació per l'expropiació corresponent a la fase A, del projecte per a l'ampliació del patrimoni públic de sòl de la Generalitat en l'àrea de reserva delimitada en determinats terrenys de Cerro Colmenares, del terme municipal d'Alacant.
  
El que s'ha acordat en aquesta resolució no obsta perquè, si s'acreditara en forma legal que la titularitat d'un bé o dret correspon a persona distinta de la figurada en l'expedient, s'entenguen amb ella les diligències posteriors, sense necessitat de retroacció de les actuacions.
  
2. Ordenar la remissió de l'expedient de projecte d'expropiació per taxació conjunta de l'àrea de reserva per a la constitució de patrimoni públic de sòl, en determinats terrenys, a Cerro Colmenares, de la ciutat d'Alacant, a la Comissió Territorial d'Urbanisme d'Alacant, per a la seua aprovació definitiva i perquè resolga sobre les al·legacions relatives a la valoració dels terrenys.
  
Contra aquesta resolució que posa fi a la via administrativa pel que fa al punt 1, podrà interposar, potestativament, recurs de reposició, davant el conseller d'Obres Públiques, Urbanisme i Transports, en el termini d'un mes, comptador des de l'endemà de la notificació d'aquesta, de conformitat amb el que estableixen els articles 116 i 117 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o interposar directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que puga exercitar qualsevol altre recurs que estime procedent.
  
Respecte del punt 2 no s'hi pot interposar cap recurs per tractar-se d'actes de tràmit que no donen lloc a la impossibilitat de continuar el procediment ni produeixen indefensió.
  
València, 16 d'abril de 1999.- El conseller d'Obres Públiques, Urbanisme i Transports: José Ramón García Antón.
  
Relació de parcel·les amb titularitat desconeguda,
  
 dubtosa o controvertida
  
A-9 desconegut
  
A-10 titular dubtós
  
A- 6 titularitat controvertida entre CAM o urbanitzadora Santo Domingo.
  
A-20 titular dubtós
  
A-21 titularitat controvertida entre urbanitzadora Santo Domingo o Carlota i Josefina Sansano Iborra.
  
A-22 titular dubtós
  
A-24 titularitat controvertida entre urbanitzadora Santo Domingo o Celite Hispánica, SA.
  
A-25 titularitat controvertida entre Luis Gran Rico i altres o Gestión Patrimonial, SA.
  
A-26 titularitat controvertida entre Generalitat Valenciana o urbanitzadora Santo Domingo, SA.
  
A-28 titularitat controvertida entre Generalitat Valenciana o urbanitzadora Santo Domingo, SA.
  
A-29 titularitat controvertida entre Generalitat Valenciana o urbanitzadora Santo Domingo, SA.